b"\n_START_ARTICLE_\nDavorin Ferligoj\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini kmeta in gostilni\xc4\x8darja Janka in gospodinje Helene Ferligoj, rojene Vi\xc5\xbeintin, v Rubijah (sedaj ital. Castel-Rubbia) pri Sovodnjah ob So\xc4\x8di (Savogna d'Isonzo). Kon\xc4\x8dal je visoko \xc5\xa1olo za turizem in gostinstvo v Rimu. Po 2. svetovni vojni pa Vi\xc5\xa1jo pravno \xc5\xa1olo v Mariboru. Pred vojno je delal kot sezonski delavec v gostinstvu v Grade\xc5\xbeu, Meranu in Corvari. V letih 1942-1943 je slu\xc5\xbeil vojsko v raznih krajih Italije. Julija 1943 je pobegnil iz italijanske vojske in se pridru\xc5\xbeil partizanom. V narodnoosvobodilni borbi je sodeloval kot borec in komandant bataljona v Gradnikovi brigadi (julij 1943 - marec 1944), kot politi\xc4\x8dni komisar Pre\xc5\xa1ernove brigade (marec - september 1944), kot namestnik politi\xc4\x8dnega komisarja divizije Garibaldi Natisone (november 1944) in kot \xc4\x8dlan \xc5\xa1taba 31. divizije (december 1944 - maj 1945). Bil je ve\xc4\x8dkrat ranjen. _NEWLINE_Po osvoboditvi je do leta 1955 delal na Ministrstvu za notranje zadeve Ljudske republike Slovenije. Isto\xc4\x8dasno je bil tudi 18 let neprekinjeno poslanec Ljudske skup\xc5\xa1\xc4\x8dine Ljudske republike Slovenije. V letih 1945-1947 je bil \xc4\x8dlan Pokrajinskega odbora KPS za Primorsko. Leta 1955 je bil izvoljen za predsednika ob\xc4\x8dinske skup\xc5\xa1\xc4\x8dine Piran (sedaj ob\xc4\x8dina Piran), to funkcijo je opravljal 11 let. Bil je tudi predsednik okraja Koper, 1969-1970 pa namestnik republi\xc5\xa1kega sekretarja za gospodarstvo. Od leta 1970 do upokojitve 1988 je slu\xc5\xbeboval kot generalni direktor Turisti\xc4\x8dne agencije Emona-Globtour v Ljubljani, ter bil isto\xc4\x8dasno predsednik Gostinske zbornice Slovenije, \xc4\x8dlan Turisti\xc4\x8dne zveze Jugoslavije in Turisti\xc4\x8dne zveze Slovenije. Za zasluge v vojni in delo v gospodarstvu je prejel ve\xc4\x8d dr\xc5\xbeavnih odlikovanj in vrsto drugih priznanj."